# אל תיגע בזמיר

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
כריכת הספר בגרסה האנגלית
כריכת הספר בגרסה העברית, בהוצאת עם עובד, ובה תמונה מהסרט באותו שם מ-1962, שבו שיחק גרגורי פק את דמות האב

אל תיגע בזמיר (באנגלית: To kill a mockingbird) - רומן מאת נל הרפר לי, שנכתב בשנת 1960 והוא סיפרה היחיד. נחשב לאחד מהספרים הגדולים של המאה ה-20.

הספר זיכה את כותבתו בפרס פוליצר והיה לרב-מכר גדול, תורגם לעשר שפות אחרות והוסרט לסרט בשם "מות הזמיר".

| פרטי עלילה ("ספוילרים") מופיעים בהמשך.

הספר עוסק בבעיה הגזעית בדרום ארצות הברית, ומספר בדרך ייחודית על קורותיהם של שני ילדים של פרקליט בעיירה באלבמה, על רקע משפטו של אפרו-אמריקאי הנאשם באונס. הספר הציג את בעיית הגזענות בצורה ייחודית מנקודת ראותה של ילדה לבנה צעירה ואחיה הגדול ממנה במעט, כשאביהם מגן על נאשם שחור, ותגובות החברה הלקויה מוסרית וגזעית בנוגע לכך.

## [עריכה] דמויות מרכזיות

ג'ין לואיז ("סקאוט") פינץ', גיבורת הסיפור והמספרת, היא ילדה בת תשע הגדלה עם אחיה הגדול ואביה במחוז מייקומב באלבמה, בשפל הגדול של שנות ה-30. סקאוט היא ילדה נערית ופרועה, שמספרת לקורא על ההתרחשויות בספר מנקודת מבט שהיא ילדית מצד אחד, אך בוגרת וחפה מדעות קדומות, מצד שני.

אטיקוס פינץ' הוא אחת הדמויות החשובות ביותר בסיפור, המייצג מוסר וטוב לב. אטיקוס, פרקליט, מגן על טום רובינסון במשפט משום שהוא מרגיש שאי עשיית הדבר הנכון תהפוך אותו לצבוע. אטיקוס תמיד נינוח וסבלני, ומשמש בהתנהגותו דוגמה לילדיו. הוא עוזר להם להגיע להבנה שאמנם קיים רוע בעולם, אך אין להתעכב על כך אלא דווקא להבין שקיומו של הרוע הוא סימן שיש עוד עבודה רבה לעשות, ומקום רב להתקדמות. נוכחותו החזקה בחיי ילדיו מונעת מהם להפוך לסמלים של תמימות הרוסה, בדומה לבו רדלי ולטום רובינסון.

ג'ם פינץ הוא אחיה הבוגר של סקאוט. דמותו עוברת שינויים ניכרים במהלך הסיפור כאשר הוא נהפך מילד לנער. משפטו של טום רובינסון הוא המפגש הראשון של ג'ם עם רוע אמיתי, והבנתו כי רוע שכזה קיים בעולם מכעיסה ומעציבה אותו. לפני כן הייתה ראיית עולמו של ג'ם תמימה והוא ראה אנשים כחד-ממדיים. בו רדלי, לדוגמה, היה מבחינתו דמות מפחידה ותו לא. ג'ם מצליח להתגבר על כעסו כלפי העולם בעזרת נוכחותו החזקה של אביו, אטיקוס, והופך לאדם חזק יותר המצליח להבין טוב יותר את העולם ואת הדרך הנכונה להתייחס לבני-אדם אחרים.

בו רדלי מסמל תמימות שנהרסה. הוא סבל מהתעללות בידי אביו כשהיה ילד, וכתוצאה מכך פיתח אגורפוביה. הוא אדם עדין המשרה פחד על הילדים, אשר רק בסוף הסיפור מתחילים להבינו. רדלי עושה מספר פעולות הירואיות במהלך הסיפור, ביניהן נתינת שמיכה לסקאוט במהלך שריפה בשכונה והצלת הילדים מתקיפתו של אבי הנערה שהאשימה את טום רובינסון באונס. טוב ליבו שאינו מובן כהלכה מאשר את התמה הכללית של הסיפור, זו המעודדת עדינות ואת המסר כי אל לאנשים למהר לשפוט אחרים, שכן בני-אדם אינם פשוטים כפי שהם נראים.

הדודה אלכסנדרה היא אחותו המהוגנת של אטיקוס העוברת להתגורר עם המשפחה במטרה ללמד את סקאוט הנערית להתנהג כליידי, כמו גם להחזיר את הסדר הדרומי המקובל לביתם.

טום רובינסון חשוב לסיפור מסיבות רבות. ראשית, הוא מתפקד כשעיר לעזאזל בסיפור - מצופה ממנו לקחת את האשמה על מעשה שלא ביצע (האונס של מיילה). הוא מייצג את הזמיר - יצור שעשה רק טוב (עזר למיילה בעבודות שונות מבלי לצפות לתשלום). בנוסף לכך, הוא מייצג את הגזענות והדעות הקדומות שבין הציבור השחור ללבן בדרום ארצות הברית של אותה תקופה. למרות שסקאוט צעירה מכדי להבין את העקרונות הבסיסיים שבגזענות, דרך תיאורה של משפטו של טום נותנת לקורא להבין שהמחברת מתנגדת לה.

## [עריכה] פרטים כלליים

טרומן קפוטה, שהיה שכן וחבר ילדות של הסופרת, היה ככל הנראה ההשראה לדמותו של הילד דיל בסיפור. קפוטה רמז פעמים רבות שהוא כתב חלקים נכבדים בספר, ויש האומרים שהוא שימש סופר צללים לספר כולו.

שמו של הספר נלקח מקטע בספר שבו אומר אטיקוס פינץ' לילדיו היורים ברובי אוויר לעבר ציפורים כי הריגת זמיר היא חטא (זוהי ההתייחסות היחידה בספר למונח דתי), מפני שציפורים אלה אינן עושות דבר מלבד לשיר, בעוד שציפורים אחרות יכולות להוות מטרד. מבחינה מטאפורית יכולות מספר דמויות בספר להתפרש כ"זמירים", הן מותקפות למרות שלא עשו כל רע. הזמיר בספר מייצג תום, והריגת אחד שווה מטאפורית לחיסול התמימות. שמותיהן של הדמויות הראשיות בסיפור מרמזים לשמות של ציפורים - טום רובינסון (רובין - אדום החזה באנגלית) ומשפחת פינץ' (פרוש באנגלית). פינץ' היה גם שם משפחתה של אמה של לי מלפני הנישואים.

מקור: http://he.wikipedia.org../../../%D7%90/%D7%9C/_/%D7%90%D7%9C_%D7%AA%D7%99%D7%92%D7%A2_%D7%91%D7%96%D7%9E%D7%99%D7%A8.html

קטגוריה: רומנים (ז'אנר ספרותי)

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Español
- Français
- Nederlands
- Simple English
- Svenska
- 中文